钦定古今图书集成/明伦汇编/官常典/第397卷 > 李俊
## 钦定古今图书集成/明伦汇编/官常典/第397卷 > 李俊

按《明外史》本传：“俊字子英，岐山人，成化五年进士。除
吏科给事中，屡迁都给事中。十五年，帝以李孜省为
太常寺丞，俊偕同官言，孜省本赃吏，不宜玷清班，奉
郊庙百神祀。会御史亦有言，乃改上林监副。时汪直
窃柄，陷马文升，牟俸遣戍。帝反责言官不纠，俊及同官二十七人，御史王濬等二十九人合词引罪，诏杖”
之。当是时，帝耽于燕乐，群小乱政，屡致灾谴。至二十
一年正月朔申刻，有星西流，化白气，声如雷。帝颇惧，
诏求直言。俊率六科诸臣上疏曰：“今之弊政最大且
急者，曰近幸干纪也，大臣不职也，赏爵太滥也，工役
过烦也，进献无厌也，流亡未复也。天变之来，率由于
此。夫内侍之设，国初皆有定制。今或一监而丛一二
十人，或一事而参五六七辈，或分布藩郡，享王者之
奉；或总领边疆，专大将之权；或依凭左右，援引憸邪；
或交通中外，投献奇巧。司钱谷则法外取财，贡方物
则多端责赂，兵民坐困，官吏蒙殃。杀人者见原，偾事
者逃罪，如梁芳、韦兴、陈喜辈，不可枚举。惟陛下大施
刚断，无令干纪，奉使于外者悉为召还，用事于内者
严加省汰，则近幸戢而天意可回矣。”今之大臣，其未
进也，非夤缘内臣则不得；其既进也，非依凭内臣则
不安。此以财贸官，彼以官鬻财，无怪其渔猎四方而
转输权贵也。如尚书殷谦、张鹏、李本，侍郎艾福、杜铭、
刘俊，皆既老且懦；尚书张蓥、张瑄，侍郎尹直，大理卿
田景“旸，皆清论不惬。惟陛下大加黜罚，勿为姑息，则
大臣知警，而天意可回矣。夫爵以待有德，赏以待有
功也。今或无故而爵一庸流，或无功而赏一贵幸，祈
雨雪者得美官，进金宝者射厚利，方士献炼服之书，
伶人奏曼延之戏，掾史胥徒，皆叨官禄；俳优僧道，亦
玷班资。一岁而传奉或至千人，数岁则数千人矣。数
千人之禄，岁以数十万计，是皆国之命脉，民之脂膏，
可以养贤士，可以活饥民，诚可惜也。方士道流，如左
通政李孜省、太常少卿邓常恩辈，尤为诞妄，此招天
变之甚者。乞尽罢传奉之官，毋令污玷朝列，则爵赏
不滥，而天意可回矣。”今都城佛刹迄无宁工，京营军
士不复遗力。如国师继晓，“假术济私，糜耗特甚，中外
切齿。愿陛下内惜资财，外惜人力，不急之役，姑赐停
罢，则工役不烦而天意可回矣。近来规利之徒，率假
进奉，以耗国财，或录一方书，市一玩器，购一画图，制
一簪珥，所费不多，获利十倍。愿陛下洞烛此弊，留府
库之财，为军国之备，则进献息而天意可回矣。陕西、
河南、山西，赤地千里，尸骸枕籍，流亡日多，萑苻可虑。
愿体天心之仁爱，悯生民之困穷，追录贵幸盐课，暂
假造寺资财，移赈饥民，俾苟存活，则流亡复而天意
可回矣。”夫天下譬之人身。人主元首也，大臣股肱也，
谏官耳目也；京师腹心也；藩郡躯干也。大臣不职则
股肱痿痹，谏官缄默则耳目涂塞，京师不戢则“腹心
受病，藩郡灾荒则躯干削弱，元首岂能晏然而安哉！
伏望陛下听言必行，事天以实，疏斥群小，亲近贤臣，
咨治道之得失，究前代之兴亡，以圣贤之经代方书，
以文学之臣代方士，则必有正谊足以广圣学，谠论
足以究天变，而手足便利，耳目聪明，腹心安泰，躯干
强健，元首于是乎大明矣。”帝优诏答之。降孜省上林
丞，常恩本寺丞，继晓革国师为民，令巡按御史追其
诰敕。制下，举朝大悦，而帝心甚嗛之。寻以事出俊于
外。弘治中，累官山西参政卒。